Il-Prim Ministru Joseph Muscat akkuża lill-Kap tal-Oppożizzjoni Simon Busuttil b’diżonestà politika meta lbieraħ nqabad fil-fatt jigdeb meta għażel li jqasqas parti minn recording li xxandar fuq il-mezzi ta’ komunikazzjoni tiegħu. Waqt li kien qiegħed jindirizza laqgħa politika fil-Marsa, il-Prim Ministru rrefera għal recordings li xxandru dalgħodu minn ġurnali indipendenti tal-konverżazzjoni li saret bejn l-Aġent Kummissarju tal-Pulizija Ray Zammit u Kurt Farrugia, il-Kap tal-Komunikazzjoni tal-Gvern. F’dawn ir-recordings l-Aġent Kummissarju jinstema’ jgħid lis-Sur Farrugia, li t-tiri sparatai mix-xufier tal-Ministru Mallia kienu “warning shots”. Il-Prim Ministru qal li waqt li l-poplu jistenna aħjar mill-Gvern, jistenna aħjar ukoll mill-Oppożizzjoni. Qal li l-Oppożizzjoni ilha ġimgħa tippriedka l-politika onestà, iżda lbieraħ il-Kap tal-Oppożizzjoni Simon Busuttil nqabad fil-fatt jigdeb meta għażel li jqasqas parti minn recording li xxandar fuq il-mezzi ta’ komunikazzjoni tiegħu. Qal li Dr Busuttil inkixef mir-recordings oriġinali li xxandru dalgħodu li juru li l-Partit Nazzjonalista u l-Kap tal-Oppożizzjoni Simon Busuttil ħallew partijiet kruċjali barra. Waqt li sostna li mhux se jidħol fil-kontentut tat-telefonata, qal li sa għada tkun lesta l-inkjesta u wara li jiġi għandu r-rapport u jarah se jkun qed jippubblikah u wara jieħu d-deċiżjonijiet li hemm bżonn jittieħdu. Il-Prim Ministru qal li waqt li lbieraħ Dr Busuttil sfidah biex jgħid il-verità u xejn ħlief il-verità, inqabad jigdeb huwa stess waqt li kien qed jipprova jipprofessa l-politika onestà. Sostna li Dr Busuttil kien diżonest fil-mod kif wassal il-fatti lill-pubbliku meta ostor parti mill-fatti li kienu għandu. Fid-dawl ta’ dan Dr Muscat sfida lill-Kap tal-Oppożizzjoni biex ikun hu li jibda jgħid il-verità qabel jipprova jgħid lil ħaddieħor. Dr Muscat qal li issa l-Kap tal-Oppożizzjoni jrid jerfa’ r-responsabblità politika tar-recording li ħarġu fuq il-mezzi ta’ komunikazzjoni tal-Partit Nazzjonalista u talli neħħa partijiet kruċjali minnhom. Il-Prim Ministru żvela wkoll li se jkun qiegħed jippubblika inkjesta li saret fil-passat fejn persuna nqatlet wara li qalgħet xebgħa minn tliet uffiċjali tas-servizzi ta’ detenzjoni. Qal li minkejja li din l-inkjesta hija magħluqa, b’konsegwenzi mhux żgħar inżammet mistura. Qal li kien hemm minn ipprova jnessiha din l-inkjesta u ssir jrid jara li f’dan il-każ tinġarr ir-responsabbilità politika f’dan il-każ. Il-Prim Ministru Joseph Muscat qal li l-Gvern se jkun qed joħroġ aktar b’saħħu għax sostna li l-Gvern qiegħed fuq in-naħa tas-sewwa. Huwa qal li dan mhux Gvern supperv iżda Gvern li jifhem, jara u jirranġa fejn hemm bżonn. Qal li l-poplu jaf li kif għamel fil-passat, hu se jkun qed jiddeċiedi bla biża’ u favur u dejjem fl-interess tal-poplu kollu. Il-Prim Ministru qal li mhux se jipprova jagħmel kif kien jagħmel Gvern Nazzjonalista. Qal li dan il-Gvern se jitgħallem mill-iżbalji li saru, iżda b’differenza mill-Partit Nazzjonalista mhux se jitfgħu l-affarijiet taħt it-tapit, iżda se jittieħdu l-passi wara li jkunu stabbiliti l-fatti mill-inkjesta indipendenti .